ЕгъэджакIуэхэр щагъэхьэзыр колледжыр
ЕгъэджакIуэ, гъэсакIуэ IэщIагъэхэр сыт щыгъуи нэхъ пщIэ зыгъуэтын хуей лэжьыгъэхэм ящыщщ. ГупсысэкIэ тэмэм, щытыкIэ дахэ яIэу, гъащIэм япэ лъэбакъуэр хэзычэ сабийхэр къэбгъэхъун жыхуэпIэр къызэрымыкIуэу къалэнышхуэщ.
ПэщIэдзэ классым щезыгъаджэ егъэджакIуэ, сабий садым и гъэсакIуэ IэщIагъэхэм щыхуагъэхьэзырыну 1924 гъэм Налшык къалэ къыщызэIуахауэ щытат педагогикэ техникум. ИужькIэ, 1937 гъэм, техникумыр училищэ мэхъу, ехъулIэныгъэ иIэу зэрызиужьым ипкъ иткIэ. 1993 гъэм щегъэжьауэ Къэбэрдей-Балъкъэрым егъэджакIуэхэр щагъэхьэзыр и педагогикэ колледж ящIри, КъБКъУ-м хыхьауэ, ноби щIэупщIэ иIэу къогъуэгурыкIуэ.
ЕджапIэм илъэс къэс щрагъэкIуэкI «Вордскилс» зэхьэзэхуэр. Студентхэм я къэухьыр здынэсыр абы къыщагъэлъэгъуэну Iэмал яIэщ. ЕджакIуэ цIыкIухэр, сабий садым кIуэхэр зэрырагъэджэн, зэрагъэсэн хуей щIыкIэм ехьэлIа методикэхэм гъэ къэс холэжьыхьыж. Колледжым нэхъыбэу гулъытэ зыхуищIыр методикэрщ. Абы хухэхауэ щытщ модулищ. Нобэрей зэманым къигъэув зэхъуэкIыныгъэщIэхэм зэрызыдрагъэкIуным хущIэкъуу, ирагъаджэхэм сыт и лъэныкъуэкIи зэрызрагъэужьыным иужь итхэщ.
ЕджапIэм щызрагъэгъуэт IэщIагъэхэу: пэщIэдзэ классым и егъэджакIуэ, сабий садым и гъэсакIуэ, физкультурэмкIэ егъэджакIуэ, зи узыншагъэм сэкъат иIэ цIыкIухэм ядэлажьэ егъэджакIуэ.
ЗэрыгурыIуэгъуэщи, сабий зыгъасэ, абыхэм щIэныгъэ ябгъэдэзылъхьэ цIыхум и лэжьыгъэр гугъущ. Дэтхэнэ егъэджакIуэми, гъэсакIуэми я къалэнщ сабийм хьэл мыхъумыщIэ зыхрамыгъэлъхьэныр, щIэныгъэ зэрыбгъэдалъхьэм хуэдэу, я псэми зрагъэужьыныр. Дахагъэр Iэпэгъу зыхуэхъуа сабийр фIым хущIэкъунущ. А псор къызыгурыIуэн, щIэблэр зыгъэсэфын, щIэныгъэ куу езытыфын куэд еджапIэм къыщIэкIыну дыщогугъ.
